Udhëheqësit e opozitës libiane debatojnë rreth rolit të fesë në qeveri
Analistët parashikojnë që feja islame të ketë ndikim në kushtetutën e re, që opozita synon të hartojë
Ndërsa forcat e opozitës libiane po luftojnë kundër trupave besnike të udhëheqësit libian Muamar Gadafi në Libinë qendrore dhe perëndimore, udhëheqësit e opozitës kanë formuar një autoritet të përkohshëm në lindje dhe po planifikojnë hartimin e një kushtetute të re. Një pjesë e debatit përqendrohet mbi rolin e fesë në këtë rajon shumë fetar. Korrespondenti i Zërit të Amerikës, Skot Bob, foli me udhëheqës të ndryshëm dhe dërgoi këtë kronikë nga Bengazi. Udhëheqësve në zonat e kontrolluara nga opozita libiane u pëlqen ta quajnë kryengritjen e 17 shkurtit “revolucion”. Ata shpresojnë të vendosin demokracinë dhe sundimin e ligjit përmes një kushtetutë të re. Profesori i së drejtës fetare në Universitetin Garjunis të Bengazit, Osama el-Saladi, thotë se gjatë sundimit 41-vjeçar të Muamar Gadafit, institucionet fetare kanë qenë të kontrolluara si edhe jeta politike. Feja islame është pjesë e rëndësishme e jetës së përditshme në Libi, siç dëshmojnë mijëra njerëz të cilët mblidhen për t’u falur çdo të premte në selinë e opozitës në Bengazi. Disa vëzhgues kanë frikë se islamistët radikalë do të përfitojnë nga vakumi i tanishëm dhe të marrin kontrollin e shtetit. Profesor El-Saladi nuk beson se kjo mund të ndodhë, edhe pse shpreson që udhëheqësit fetarë të luajnë rol në ndërtimin e shtetit të ri. Profesori Zahi Mogerbi, këshilltar politik në Këshillin e Përkohshëm, thotë se mungesa e lirive individuale nën regjimin e Gadafit nxiti ekstremizmin fetar. Një zëdhënës i Këshillit Kombëtar Kalimtar të opozitës, Mustafa Geriani, thotë se shoqëria libiane është kryesisht suni dhe nuk ka ndarje sektare, si ato që kanë nxitur ekstremistët në disa vende muslimane. Këshilltari politik i opozitës, Profesor Zahi Mogerbi, thotë se mungesa e lirive individuale nën regjimin e Gadafit ka nxitur ekstremizmin fetar. Afaristi gjerman Ulrich Reuter thotë se frikat se islamistët mund të rrëmbejnë revolucionin libian janë të pabaza. Analistë të pavarur thonë se feja islame është përdorur për të mobilizuar njerëzit si pro edhe kundër regjimit të Gadafit. Por ata thonë se feja nuk është përdorur si mjet politik, të paktën jo deri më tani.